送王時亨舍人帥蜀二十韻
作者：史浩
朝代：宋

paragraphs: 文翁上岷江，風化亟飛揚。
峩峩當代間，輩出王馬揚。
挽彼石室流，濯此錦繡腸。
遂令蜀士夫，至今能文章。
武侯隠偏地，雲龍適相值。
純誠革斯俗，三代可立致。
千載凜如生，老栢猶英氣。
遂令蜀士夫，至今抱忠義。
乖崖一專城，四海喧嘉名。
發奸照幽伏，世仰如神明。
蠹弊跡已去，靈祠俎猶腥。
遂令蜀士夫，至今有能聲。
清獻鎮南嶠，餘風弭貪暴。
琴鶴適自隨，薏苡雅非好。
熙朝慶登崇，深仁格穹燾。
遂令蜀士夫，至今秉清操。
英英王紫微，橫金擁旌麾。
五十四州地，和氣濛烟霏。
兼美數君子，士夫得其依。
行行報政成，天子竚公歸。